রেলের থেকে সময়মতো ‘নো-অবজেকশন সার্টিফিকেট’ না-পাওয়ায় হাওড়া স্টেশন সংলগ্ন অঞ্চলে পরিবহণ পরিকাঠামো উন্নয়ন করা যাচ্ছে না বলে দাবি পরিবহণমন্ত্রী শুভেন্দু অধিকারীর।
বুধবার বিধানসভায় হাওড়া স্টেশনের প্রি-পে়ড ট্যাক্সিস্ট্যান্ডের পরিকাঠামো সংক্রান্ত এক প্রশ্নের উত্তরে শুভেন্দু জানান, পরিকাঠামো উন্নয়নের জন্য ‘নো-অবজেকশন সার্টিফিকেট’ দেয় না রেল।
হাওড়া স্টেশনের প্রি-প্রেড ট্যাক্সি পেতে কী ধরনের সমস্যার মুখে যাত্রীদের পড়তে হয়, তার উল্লেখ করেন মুর্শিদাবাদের নবগ্রামের সিপিএম বিধায়ক কানাই মণ্ডল। তিনি  জানান, প্রি-পেড ট্যাক্সিস্ট্যান্ডে কাউন্টার বেশি না-থাকায় ট্যাক্সি পেতে অনেক সময় লাগে। হয়রানির মুখে পড়তে হয় যাত্রীদের। বিষয়টি তদন্ত করে দেখার জন্য পরিবহণমন্ত্রীকে অনুরোধ করেন ওই সিপিএম বিধায়ক। 
ওই ট্যাক্সিস্ট্যান্ডে কাউন্টার বাড়ানোর কোনও পরিকল্পনা সরকারের রয়েছে কি না, তা জানতে চান কানাই। উত্তরে শুভেন্দু বলেন, ‘‘স্টেশন চত্বরের সামগ্রিক পরিবহণ পরিকাঠামো উন্নয়নে জোর দেওয়া হয়েছে। এই কাজে ২০ কোটি টাকা বরাদ্দ করেছে। হাওড়া পুরনিগমের চেয়ারম্যানের নেতৃত্বে কমিটিও গঠিত হয়েছে।’’ এরপরই তিনি রেলের ‘নো-অবজেকশন সার্টিফিকেট’ না-দেওয়ার বিষয়টি বিধানসভায় জানান। হাওড়ার ডিআরএম আর বদ্রীনারায়ণ পরে এ প্রসঙ্গে বলেন, ‘‘এমন কোনও প্রস্তাবের কথা আমার জানা নেই। সংশ্লিষ্ট অফিসারদের কাছে বিষয়টি খোঁজখবর নিয়ে দেখব।’’
পরিবহণমন্ত্রী এদিন জানান, জলপথ পরিবহণে গুরুত্ব দিচ্ছে সরকার। আগামী এপ্রিল থেকে ৬৮টি ফেরিঘাট পরিবহণ দফতরের আওতায় চলে আসবে। এতদিন সেগুলি পুরসভা বা পঞ্চায়েত পরিচালনা করত। প্রতিটি ফেরিঘাটের উন্নয়নের জন্য সরকার ১০ লক্ষ টাকা বরাদ্দ করেছে বলে জানিয়েছেন পরিবহণমন্ত্রী।